Η ανακοίνωση καθορίζει πώς μπορούν να αναπτυχθούν και να ενθαρρυνθούν δεξιότητες και πολιτικές στην αγορά εργασίας που να στηρίζουν την απασχόληση και να δημιουργούν θέσεις εργασίας, από τη στιγμή που η πράσινη οικονομία καθίσταται μια ευρύτερη πραγματικότητα. Η ανακοίνωση συνιστά ότι η δραστηριότητα της ΕΕ για να προωθήσει τη μετακίνηση προς μια πράσινη και αποδοτική ως προς τη χρήση των πόρων οικονομία, θα πρέπει να επικεντρωθεί σε 4 τομείς: Κάλυψη των ελλείψεων δεξιοτήτων. Αυτό απαιτεί μέτρα (τόσο σε επίπεδο ΕΕ όσο και σε εθνικό επίπεδο) για την ενθάρρυνση της ανάπτυξης ενός ειδικευμένου εργατικού δυναμικού ικανού να καλύψει την αυξανόμενη ζήτηση στις αναπτυσσόμενες οικολογικές βιομηχανίες. Χρειάζεται καλύτερη πρόβλεψη για τον προσδιορισμό αυτής της μελλοντικής ζήτησης. Πρόβλεψη μεταβολών. Περίοδοι μεγάλων οικονομικών μεταβολών μπορούν να τύχουν καλύτερης διαπραγμάτευσης, αν αναλυθούν εκ των προτέρων και αποτελέσουν αντικείμενο αποτελεσματικής και ευαίσθητης διαχείρισης (δηλ. στενότερης συνεργασίας ανάμεσα στη διοίκηση και τους εργαζομένους). Είναι αναγκαίες συγκεκριμένες κατευθυντήριες γραμμές για τομείς όπου η μεταβολή θα είναι μεγαλύτερη και για την άρση των φραγμών που εμποδίζουν τους εργαζομένους να μετακινηθούν σε νέες θέσεις εργασίας. Στήριξη της δημιουργίας θέσεων εργασίας. Μπορεί να χρησιμοποιηθεί χρηματοδότηση από τα διάφορα κοινωνικά, περιφερειακά, γεωργικά, περιβαλλοντικά και λοιπά ταμεία της ΕΕ για την προώθηση της βιώσιμης ανάπτυξης και τη δημιουργία νέων θέσεων απασχόλησης. Η ανακοίνωση προτείνει μια μετακίνηση προς την περιβαλλοντική φορολόγηση (δηλ. φορολόγηση εκείνων που ρυπαίνουν) και απομάκρυνση από τους φόρους επί της εργασίας. Βελτίωση της ποιότητας των δεδομένων. Οι ευρέως συμφωνηθέντες ορισμοί για την πράσινη οικονομία*, την πράσινη ανάπτυξη* και τις πράσινες θέσεις εργασίας* παρέχουν σαφέστερη εικόνα των μεταβολών που πραγματοποιούνται, και προσφέρουν ασφαλέστερα τεκμήρια στους υπεύθυνους χάραξης πολιτικής όσον αφορά μελλοντικές αποφάσεις.